SIRI เปิดยอดโอน 9 เดือนแตะ 3.47 หมื่นลบ. เตรียมส่งมอบอีก 4 โครงการใหม่ไตรมาส 4
SIRI เปิดยอดโอน 9 เดือนแตะ 3.47 หมื่นลบ. เตรียมส่งมอบอีก 4 โครงการใหม่ไตรมาส 4
SIRI เปิดยอดโอน 9 เดือนแตะ 3.47 หมื่นลบ. เตรียมส่งมอบอีก 4 โครงการใหม่ไตรมาส 4
15 ต.ค. 2563

นายอุทัย  อุทัยแสงสุข ประธานผู้บริหารสายงานปฏิบัติการ บริษัท แสนสิริ จำกัด (มหาชน) หรือ SIRI เปิดเผยว่า บริษัทปิดการขายโครงการที่อยู่อาศัยไปถึง 30 โครงการ มูลค่ารวมกว่า 58,200 ล้านบาทในช่วง 9 เดือนแรก โดยล่าสุดมียอดโอนโครงการที่อยู่อาศัยทุกประเภทที่สร้างเสร็จสมบูรณ์และส่งมอบให้กับลูกค้าไปแล้วถึง 34,700 ล้านบาท ซึ่งนับว่าเป็นยอดการโอนที่สูงสุดเป็นประวัติการณ์ โดยเติบโตจากช่วงเดียวกันของปีก่อนถึง 122% และคิดเป็น 83% จากเป้าโอน 42,000 ล้านบาท แบ่งเป็นแนวราบ 14,500 ล้านบาท เติบโต 59% คิดเป็น 83% จากเป้าทั้งปีที่ 17,500 ล้านบาท
ขณะที่คอนโดมิเนียมมียอดโอนล่าสุด 20,200 ล้านบาท เติบโตขึ้น 211% และคิดเป็น 82% จากเป้า 24,500 ล้านบาท จากการโอนคอนโดมิเนียม อาทิ โครงการเดอะ โมนูเมนต์ ทองหล่อ, คาวะ เฮาส์, เดอะ ไลน์ สุขุมวิท 101, เดอะ ไลน์ พหลฯ  ประดิพัทธ์ และ เดอะ ไลน์ วงศ์สว่าง เป็นต้น
นอกจากนี้ ในช่วงไตรมาสสุดท้ายของปีนี้ บริษัทยังมีแผนโอนคอนโดมิเนียมสร้างเสร็จใหม่ อีก 4 โครงการได้แก่ XT เอกมัย, โอกะ เฮาส์, ดีคอนโด ธาร จรัญฯ และล่าสุดบริษัทยังได้เตรียมเปิดโอนส่งมอบโครงการ “ลา ฮาบานา” (La Habana) หัวหิน คอนโดมิเนียมตากอากาศพร้อมอยู่ล่าสุดของแสนสิริในหัวหิน มูลค่าโครงการ 2,400 ล้านบาท ที่ประสบความสำเร็จด้วยยอดขายโครงการไปแล้วถึง 80% จากความเชื่อมั่นในแบรนด์แสนสิริในทำเลหัวหิน
โดย “ลา ฮาบานา” เป็นรีสอร์ทคอนโดมิเนียม เพียง 250 เมตรจากชายหาด แวดล้อมไปด้วยโรงแรมระดับ 5 ดาว ประกอบด้วย คอนโดมิเนียมความสูง 8 ชั้น 3 อาคาร รวมทั้งสิ้น 652 ยูนิต ตั้งอยู่บนพื้นที่ 6 ไร่ ตอบโจทย์การพักผ่อนคลายร้อนด้วยสระว่ายน้ำขนาดใหญ่เกือบ 1,000 ตร.ม. บนพื้นที่ส่วนกลางรวมกว่า 6,000 ตร.ม. ในราคา 2.39-10 ล้านบาท
“โครงการลา ฮาบานา เหมาะทั้งการซื้อเพื่อพักผ่อนหรือลงทุนขายเปลี่ยนมือ โดยมี Capital Gain อยู่ที่ 5  10% ต่อปี เรามองเห็นดีมานด์ทั้งจากคนไทยและชาวต่างชาติ อาทิ ชาวจีนที่มีแนวโน้มมองหาบ้านหลังที่สองในไทยที่มีความปลอดภัยและมีระบบสาธารณสุขที่ดี 
นอกจากนี้ในช่วงระยะเวลา 5 ปีที่ผ่านมายังพบว่า มีนักท่องเที่ยวชาวไทยและต่างชาติเข้ามาในหัวหินเพิ่มขึ้นประมาณ 6% ต่อปี โดยกลุ่มลูกค้าในสัดส่วนยูนิตที่ขายไปแล้ว 80% เป็นกลุ่มคนไทย 60% และอีก 40% เป็นชาวต่างชาติในจำนวนนี้เป็นกลุ่มลูกค้าชาวจีนในสัดส่วนมากที่สุด”นายอุทัย กล่าว  
 